**Projekt Vzdelávanie v oblasti rozvoja vidieckych komunít (stratégie, partnerstvá, projektový manažment, monitoring)**

z dotácie Ministerstva financií SR z výťažkov lotérií alebo iných podobných hier na rok 2005, ako už z názvu vyplýva, bol zameraný na systematickú prípravu lídrov mikroregiónov a vidieckych líderiek, s ktorými už združenie RBK pracovalo, na proces viacročného plánovania projektov, dlhodobého programovania rozvoja mikroregiónov, spracovania rôznych typov projektových žiadostí a najmä na najzanedbanejšiu oblasť vo vzdelávacích systémoch – na monitorovanie a hodnotenie procesov, projektov i konkrétnych aktivít.

Myšlienka realizovať cyklus vzdelávacích seminárov pre zástupcov mikroregiónov a líderky z vidieckych oblastí Trenčianskeho a Zlínskeho kraja vznikla z viacerých dôvodov:

» prvým sú viacročné skúsenosti s prácou s vidieckymi lídrami a v posledných rokoch najmä vidieckymi ženami líderkami,

» dôležitosť znalosti informácií a zručností pri implementácii predvstupových a štrukturálnych

» zdrojov z Európskej únie v oblasti regionálneho rozvoja, najmä pre vidiecke oblasti

» v neposlednom rade je to v súčasnosti aktuálna príprava členských štátov Európskej únie na nové programovacie obdobie rokov 2007 – 2013.

Realizácia projektu prebiehala od júna do decembra v roku 2005.

**Stručne k trom seminárom:**

» Prvý seminár ***Mikroregióny Trenčianskeho kraja a vidiecke líderky ER BBK v programovacom období EÚ 2007-2013***, uskutočnený v Nemšovej v dňoch 25. a 26. augusta 2005 bol aktuálne zameraný na prípravu slovenského vidieka na program LEADER s využitím praktických českých skúseností s týmto programom i programom LEADER +. Zároveň sme považovali za dôležité podrobnejšie zoznámiť účastníkov s vybranými a prebiehajúcimi projektmi z Iniciatívy INTERREG III A z územia ER BBK pred vyhlásením jesenného kola, pretože verejná prezentácia takýchto informácií na regionálnej úrovni – na rozdiel od českej strany – sa na slovenskej strane hranice vôbec nekonala. Výberom a zabezpečením kvalitných lektorov z praxe, sa nám podarilo hneď v prvom seminári vytvoriť dobrú atmosféru dôvery medzi účastníkmi, ako dôležitý základ pre nasledujúce semináre.

» Cieľom druhého seminára ***Strategické plánovanie a programy rozvoja***, konaného 27. a  28. októbra opäť v Nemšovej, bolo upozorniť účastníkov na dôležitosť systematického plánovania a programovania, ako aj na význam, ktorý princípu programovania Európska únia až po regionálnu úroveň prikladá. Účastníci seminára sa dozvedeli nielen o pripravovaných rozdieloch medzi plánovacím obdobím EÚ v rokoch 2001-06 a 2007-13, ale si aj interaktívnym spôsobom v 2 pracovných skupinách vyskúšali plánovanie i programovanie, aby zároveň pochopili rozdiel medzi oboma procesmi. Pre budúce využívanie oboch procesov vo vlastnej praxi obdržali účastníci špeciálne pre tento seminár upravený manuál.

» Tretí seminár ***Monitorovanie a hodnotenie programu / projektu / činnosti*** už bol len celodenný a konal sa v priestoroch RBK 18. novembra. Okrem získania poznatkov z teoretickej časti o príprave, metódach, procese, výstupoch a bariérach hodnotiaceho procesu, si účastníci prakticky overili proces na modelovej aktivite. Taktiež z tohto seminára získali pre budúce používanie praktický manuál.